Det civile samfund og beskyttelse

Under hele Den kolde krig var der i den politiske ledelse og blandt de ansvarlige myndigheder en bekymring for, hvordan civilbefolkningen skulle ydes beskyttelse i tilfælde af en krig. Der var allerede under 2. Verdenskrig oprettet civile beskyttelsesværn, og disse videreførtes i det, der kom til at hedde Civilforsvaret.

Civilforsvarets opgaver gjaldt kun i krise- og krigstid, hvorfor det almindelige civile beredskab i fredstid lå hos politi og redningstjenester som Falck. Disse ville i krig blive underlagt civilforsvaret – dog havde politiet selvstændige roller både i freds- og krigstid.

I Vesten arbejdede man ud fra en doktrin om, at et samfund også i krig bedst ville kunne fungere, hvis så mange civile funktioner som muligt blev opretholdt. Derfor havde man opdelt landet i civilforsvarsafsnit eller -regioner, hvori der var udpeget en ledelse, der skulle styre den lokale opretholdelse af civile opgaver. Det foregik fra hemmelige bunkere eller forstærkede kælderkonstruktioner overalt i landet kaldet udflytningsanlæg. Der fandtes et nationalt niveau, et regionalt niveau og et kommunalt niveau. Den almindelige borger havde ingen eller kun et sporadisk kendskab til dette.

I denne opgave skal I arbejde med, hvilke foranstaltninger, der var truffet for at yde civilbefolkningen dels beskyttelse og dels hjælp, hvis landet blev angrebet.

Emnet er tænkt som en aktivitet på Koldkrigsmuseum Langelandsfort, hvor det er muligt at opleve, hvordan bl.a. et nødstudie hos Danmarks Radio var indrettet med henblik på, at journalister kunne formidle sikre og pålidelige nyheder til befolkningen under en krise eller krig, samt se et eksempel på, hvordan opmagasinering af civilforsvarets materiel var.

Ligeledes fortælles i udstillingen om de nationale samt et regionalt udflytningsanlæg.

På Fyn, der hed civilforsvarsregion IV, fandtes der otte kommandocentraler, såkaldte KCer, en regionsbunker samt et udflytningsanlæg for den militære del af regionens forsvar.

Emnet er velegnet til at færdiggøre hjemme på skolen efterfølgende, da det kræver internetadgang, hvilket desværre ikke er stabilt endnu på fortet.

|  |  |  |  |  |
| --- | --- | --- | --- | --- |
| Kompeten-ceområde | Kompeten-  cemål | Færdigheds- og vidensmål | Læringsmål | Tegn på læring |
| Kronologi og sammenhæng | Eleven kan på baggrund af et kronologisk overblik forklare, hvorledes samfund har udviklet sig under forskellige forudsætninger | Eleven kan sætte begivenheders forudsætninger, forløb og følger i kronologisk sammenhæng | Eleven skal vide, hvorfor opretholdelse af civile samfundsfunktioner er vigtige under en krise eller i krig. | Eleven kan redegøre for, hvorfor det er vigtigt at opretholde civilsamfundet under krise og i krig  Eleven kan give eksempler på, hvilke opgaver og funktioner, der var særligt vigtige at opretholde under krise og i krig. |

**Kilder og tekster**

Danmarks dybeste hemmelighed s. 315-317

Danmarks dybeste hemmelighed, s. 29-33 n.

KC-artikel, Ulrik V. Jensen

**Spørgsmål - Brug kilderne samt opgavens indledning**

Hvilke funktioner i det civile samfund var vigtige at opretholde og videreføre under en krise eller i en krig?

Hvorfor er de vigtige at opretholde og videreføre?

Hvorfra skulle det civile beredskab i fx Svendborg kommune ledes?

Hvilke planer var allerede igangsat i fredstid for at kunne være klar, hvis verden brød ud i krise eller krig?